แบงก์ตุนเงินฉลองปีใหม่2แสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารแห่สำรองเงินสดใส่ตู้เอทีเอ็ม รองรับเบิกถอนช่วงเทศกาลปีใหม่ 
รายงานข่าวจากธนาคารกรุงเทพ เปิดเผยว่า ในช่วงเทศกาลปีใหม่นี้ ธนาคารได้มีการสำรองเงินสด 4 หมื่นล้านบาท เพื่อรองรับการใช้บริการของลูกค้า รวมทั้งในการดูแลและเพิ่มความถี่ในการเติมเงินตู้เอทีเอ็มในจุดท่องเที่ยวหลักเป็นพิเศษ โดยปัจจุบันมีเครื่องเอทีเอ็ม 4,500 เครื่อง 
นอกจากนี้ ธนาคารยังเปิดบริการสาขาไมโครและสาขาให้ห้างสรรพสินค้าทั่วประเทศกว่า 200 แห่ง ตามปกติระหว่างวันที่ 31 ธ.ค. 2553 ถึง 3 ม.ค. 2554 สำหรับสาขาทั่วไปจะกลับมาเปิดทำการอีก ครั้งในวันที่ 4 ม.ค. 2554
ด้านธนาคารกสิกรไทย กล่าวว่า ธนาคารได้มีการเพิ่มเงินสดสำรองสำหรับตู้เอทีเอ็ม จำนวน 7,464 เครื่อง และสาขาของธนาคารในช่วงเทศกาลปีใหม่จำนวน 2.25 หมื่นล้านบาท หรือเพิ่มขึ้น 50 ล้านบาท
ธนาคารไทยพาณิชย์ กล่าวว่า ในช่วงเทศกาลวันหยุดปีใหม่ในปีนี้ธนาคารได้เตรียมเงินสดสำรองเพื่อรองรับการบริการลูกค้าจำนวน 4 หมื่นล้านบาท โดยแบ่งเป็นเงินสดสำรองสำหรับตู้เอทีเอ็มจำนวน 3 หมื่นล้านบาท และเงินสดสำรองสำหรับสาขา 1 หมื่นล้านบาท ทั้งนี้ธนาคารมีจำนวนสาขาทั้งสิ้น 1,014 สาขา และตู้เอทีเอ็ม จำนวน 7,841 เครื่อง 
ด้านธนาคารกรุงไทย กล่าวว่า ธนาคารมีการสำรองเงินสดในช่วงเทศกาลปีใหม่ จำนวน 4.5 หมื่นล้านบาท ซึ่งเพิ่มขึ้น 12% จากปีที่ผ่านมา เนื่องจากในปีนี้ธนาคารมีการขยายเครือข่ายสาขา และจำนวนตู้เอทีเอ็มเพิ่มมากขึ้น โดยขณะนี้ธนาคารมีตู้เอทีเอ็มกว่า 7,500 เครื่อง 
ธนาคารกรุงศรีอยุธยา กล่าวว่า ได้สำรองเงินสดในช่วงเทศกาลปีใหม่ 2.4 หมื่นล้านบาท โดยแบ่งเป็นเงินสดสำรองสำหรับบริการผ่านเครื่องกรุงศรี เอทีเอ็ม 1.9 หมื่นล้านบาท และผ่านสาขาของธนาคาร 5,000 ล้านบาท โดยเพิ่มขึ้นจากปีก่อนประมาณ 4,000 ล้านบาท
ธนาคารซีไอเอ็มบี ไทย แจ้งว่า ธนาคารได้เตรียมสำรองเงินสดในช่วงเทศกาลปีใหม่ประมาณ 550 ล้านบาท ขณะเดียวกันได้เตรียมสำรองเงินสดในเครื่องเอทีเอ็มประมาณ 1,500 ล้านบาท รวมคิดเป็นเงินสดสำรองทั้งสิ้นประมาณ 2,000 ล้านบาท ปัจจุบันธนาคารมีสาขา 149 แห่ง และเครื่องเอทีเอ็ม 500 เครื่อง
นายนิธิศ มนูธพร ผู้อำนวยการสำนักงานธนานุเคราะห์ (โรงรับจำนำของรัฐ) กล่าวว่า ในช่วงเทศกาลปีใหม่จะมีลูกค้ามาใช้บริการจำนำน้อย ซึ่งส่วนใหญ่จะมาไถ่ถอนทองเนื่องจากมีเงินพิเศษจากโบนัส 
อย่างไรก็ตาม หลังจากที่ได้มีการปรับลดอัตราดอกเบี้ยการรับจำนำวงเงินไม่เกิน 5,000 บาท คิดดอกเบี้ย 0.25% ทำให้มีลูกค้ามาใช้บริการเพิ่มขึ้น เพราะถือว่าถูกกว่าการกู้นอกระบบ